Botswanas befolkning
Store norske leksikon,Geografi,Verdens geografi,Afrika,Botswanas geografi
Botswanas folketall ble i 2021 beregnet til drøye 2,3 millioner, og den årlige befolkningstilveksten til 1,4 prosent. Middellevealderen er beregnet til rundt 67 år for kvinner og 63 år for menn (2021). Hver kvinne får i gjennomsnitt 2,4 barn (2021). Cirka 30 prosent av befolkningen er under 15 år (2020).
Folkegrupper Befolkningen består vesentlig av bantutalende folkegrupper. De største er tswana (79 prosent) og kalanga (11 prosent). San-folk, som i Botswana kalles basarwa, utgjør cirka 3 prosent. Bantuene vandret inn i Botswana fra øst i de første hundreårene etter vår tidsregning og drev de opprinnelige innbyggerne, san-folket, vestover ut i Kalahari. Disse er i dag i tilbakegang.  Les mer om folkegrupper i Afrika. Befolkningstetthet Landet er tynt befolket, men med store regionale forskjeller. Størst befolkningstetthet er det i den sørøstlige delen av landet og langs jernbanen som går i retning sør–nordøst, mellom Mafeking i Sør-Afrika og Bulawayo i Zimbabwe. Områdene i sørvest (Kalahari) er nesten folketomme.Bybefolkningen vokser raskt og var i 2021 på over 70 prosent, mot 50 prosent i 1999 og 16 prosent i 1980. De største byene er hovedstaden Gaborone (cirka 270 000 innbyggere, 2018), Francistown, Molepolole og Selebi-Phikwe. Mange bor også i store landsbyer. HIV/AIDS Botswana er svært hardt rammet av hiv/aids. Anslagsvis 20 prosent av befolkningen er smittet (2020). Religion Cirka 80 prosent av befolkningen bekjenner seg til forskjellige kristne trosretninger, mens cirka 4 prosent tilhører den lokale, tradisjonelle religionen badimo. En stor del av befolkningen praktiserer deler av badimo, selv om de tilhører andre religioner. 15 prosent er uten religionstilhørighet. Den siste prosenten tilhører andre religioner som baha'i, hinduisme, islam og rastafari (2011). Språk Landets offisielle språk er engelsk. Morsmål for størstedelen av befolkningen er bantuspråket setswana. I sørvest er også khoisan-språk utbredt. Les mer i Store norske leksikon Botswana Botswanas geografi Botswanas historie Botswanas politiske system